Document ID: 32005D0086

ODLOČBA KOMISIJE
z dne 28. januarja 2005
o spremembi Odločbe 2003/71/ES glede časa njene veljavnosti
(notificirana pod dokumentarno številko K(2005) 186)
(Besedilo velja za EGP)
(2005/86/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS in 90/675/EGS (1) in zlasti člena 18(7) Direktive,
ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (2), in zlasti člena 22(6) Direktive,
ob upoštevanju naslednjega:
(1)
Pojav infekciozne anemije lososa (ISA) na Ferskih otokih je privedel do sprejetja Odločbe Komisije 2003/71/ES z dne 29. januarja 2003 o nekaterih ukrepih zaščite glede infekciozne anemije lososov na Ferskih otokih (3).
(2)
Kljub kontrolnim ukrepom, ki so jih sprejeli Ferski otoki, so se pojavili novi izbruhi bolezni ISA in je ta država v letu 2004 o tem obvestila Komisijo.
(3)
Ferski otoki so predložili veterinarski podskupini, ustanovljeni na podlagi Sporazuma EU-Ferski otoki (4) načrt dela v posebnih razmerah skladno s členom 15 Direktive Sveta 93/53/EGS z dne 24. junija 1993 o minimalnih ukrepih Skupnosti za nadzor določenih bolezni rib (5). Načrt dela v posebnih razmerah vsebuje shemo za umik v skladu s členom 6 Direktive 93/53/EGS. Podskupina je odobrila načrt dela v posebnih razmerah, vključno s postopki cepljenja, in shemo za umik, predloženo septembra 2004.
(4)
Glede na stanje bolezni na Ferskih otokih in izvajanje kontrolne strategije, vključno s cepljenjem, naj, dokler se izvaja cepljenje, ostanejo v veljavi ukrepi zaščite, ki jih določa Odločba 2003/71/ES. Pričakuje se, da bo cepljenje ostalo kot kontrolna strategija vsaj naslednji dve leti.
(5)
Odločbo 2003/71/ES je zato treba spremeniti, da se podaljša čas njene veljavnosti.
(6)
Ukrepi, predvideni s to odločbo, so v skladu z mnenjem Stalnega odbora za prehransko verigo ljudi in zdravstveno varstvo živali -
SPREJELA NASLEDNJO ODLOČBO:
Člen 1
V členu 6 Odločbe 2003/71/ES se „31. januar 2005“ nadomesti z „31. januar 2007“.
Člen 2
Ta odločba je naslovljena na države članice.
V Bruslju, 28. januarja 2005

Labels: 3
0
18
6